
Text rozhodnutia
Súd: Krajský súd Bratislava Spisová značka: 1S/231/2017 Identifikačné číslo súdneho spisu: 1017201607 Dátum vydania rozhodnutia: 22. 04. 2021 Meno a priezvisko sudcu, VSÚ: JUDr. Renáta Janáková ECLI: ECLI:SK:KSBA:2021:1017201607.1 ROZSUDOK V MENE SLOVENSKEJ REPUBLIKY Krajský súd v Bratislave v senáte zloženom z predsedníčky senátu JUDr. Renáty Janákovej a členov senátu JUDr. Marty Barkovej a JUDr. Michala Dzurdzíka, v právnej veci žalobcu: W.. F. G., M. M. K. X, XXX XX Z., zastúpený: Mgr. Igor Vaňo, advokát, so sídlom Rožňavská 2, 821 01 Bratislava, proti žalovanému: Univerzita Komenského v Bratislave, so sídlom Šafárikovo nám. 6, 814 99 Bratislava, o preskúmanie zákonnosti rozhodnutia rektora Univerzity Komenského v Bratislave č. VVČaDŠ/2498/2017 zo dňa 17.07.2017, takto r o z h o d o l : Krajský súd v Bratislave žalobu z a m i e t a . Žalovanému súd právo na náhradu trov konania n e p r i z n á v a . o d ô v o d n e n i e : I. Priebeh administratívneho konania a žalobou napadnuté rozhodnutia 1. Žalobca dňa 15.06.2015 doručil Univerzite Komenského, Právnickej fakulte prihlášku na vysokoškolské štúdium, doktorandské - 3. stupeň, v študijnom programe trestné právo, študijný odbor - trestné právo, forma štúdia denná, metóda štúdia prezenčná, téma dizertačnej práce: subsidiarita trestnej represie, školiteľ Doc. R. W.. 2. Dňa 30.06.2015 sa žalobca zúčastnil prijímacieho pohovoru. Z prijímacieho konania na doktorandský študijný program (celkový pre študijný odbor - denná forma) bol vypracovaný členmi komisie dňa 30.06.2015 protokol, podľa ktorého sa prijímacieho konania zúčastnilo 13 uchádzačov. Celková úroveň uchádzačov bola členmi komisie zhodnotená tak, že uchádzači preukázali rôznu úroveň vedomostí z odboru Trestné právo, schopností vedecky sa ďalej rozvíjať, prevažná väčšina z nich dosiahla priemer. Po zhodnotení kvality prezentácií projektu dizertačných prác, úrovne odpovedí na položené otázky, jazykových znalostí a ostatných aktivít podľa prijímacej komisie uspelo na prijímacom konaní 13 uchádzačov. Komisia navrhla prijať uchádzačov na základe poradia úspešnosti uchádzačov, ktoré zostavila po zvážení všetkých kritérií a výsledkov osobných pohovorov. Žalobca sa umiestnil na 3. mieste v poradí návrhu komisie na prijatie úspešných uchádzačov. 3. Dekan Právnickej fakulty Univerzity Komenského rozhodnutím č. OVDŠ4611/2015 C V/1 zo dňa 08.07.2015 rozhodol podľa § 58 ods. 6 zákona č. 131/2002 Z. z. o vysokých školách a o zmene a doplnení niektorých zákonov (ďalej len „zákon o vysokých školách“) o neprijatí žalobcu na denné doktorandské štúdium na Univerzitu Komenského v Bratislave, Právnickej fakulty v akademickom roku 2015/2016 v študijnom programe Trestné právo, v študijnom odbore 3.4.7. Trestné právo (ďalej len prvostupňové rozhodnutie). Rozhodnutie odôvodnil tým, že prijatí boli uchádzači, ktorí sa umiestnili na prvom a druhom mieste a ktorí prezentáciou svojich vedomostí, schopností, právnych zručností a vedeckých nápadov, ktoré zamýšľajú realizovať vo svojej dizertačnej práci, presvedčili prijímaciu komisiu, že momentálne sú vhodnejšími uchádzačmi na štúdium doktorandského študijného programu trestné právo. Žalobcu, ktorý sa umiestnil na 3. mieste nebolo možné prijať kvôli obmedzenej kapacite doktorandských miest v dennej forme štúdia jednak vzhľadom na obmedzené možnosti Právnickej fakulty UK poskytnúť daný študijný program pre väčšie množstvo uchádzačov, najmä zabezpečenie študijných predmetov učiteľmi s dostatočnou časovou kapacitou pre individuálny prístup a jednak z dôvodu finančnej situácie fakulty, ktorá nie je schopná financovať väčšie množstvo interných doktorandov. 4. Žalobca žiadosťou doručenou Právnickej fakulte Univerzity Komenského v Bratislave zo dňa 23.07.2015 požiadal o preskúmanie prvostupňového rozhodnutia dekana o jeho neprijatí na štúdium doktorandského študijného programu. Svoju žiadosť odôvodnil tým, že: - Právnická fakulta Univerzity Komenského v Bratislave ho uviedla do omylu, keď v pozvánke na prijímaciu skúšku uviedla nepravdivé skutočnosti ohľadom obsahovej náplne prijímacej skúšky v dôsledku čoho sa na prijímaciu skúšku pripravil obsahovo odlišne, a to v rozsahu vedomostí potrebných na vykonanie štátnej skúšky z predmetov Trestné právo hmotné a Trestné právo procesné, a teda aj na úkor kvalitnejšie prípravy prezentácie projektu dizertačnej práce. Prijímacia skúška sa však týkala výlučne prezentácie projektu dizertačnej práce, - fakulta nesmie vypísať vyšší počet tém dizertačných prác, ako jej dovoľujú kapacitné možnosti, - prijímacia komisia pochybila, keď nevzala do úvahy niekoľko písomností priložených k jeho prihláške na štúdium doktorandského študijného programu, odignorovala jeho študijné úspechy, mimoštudijné aktivity či publikačné činnosti a poradie určila len na základe kvality projektu dizertačnej práce. Keďže sa umiestnil na 3. mieste v poradí má zato, že pochybenia prijímacej komisie má priamy vplyv na rozhodnutie dekana o jeho neprijatí, čo vzbudzuje otázku, či prijatí uchádzači boli vo všetkých týchto oblastiach lepší ako on. 5. Toto prvostupňové rozhodnutie bolo potvrdené žalovanou rozhodnutím č. VVČaDŠ/2916/2015 zo dňa 18.08.2015, avšak rozhodnutím Krajského súdu v Bratislave č.k. 5S 255/15-45 zo dňa 28.02.2017 bolo rozhodnutie žalovaného na základe žalobcovej žaloby zrušené pre nepreskúmateľnosť a vec mu bola vrátená na ďalšie konanie. 6. Žalovaný následne opätovne preskúmal prvostupňové rozhodnutie a po vyjadrení dekana Právnickej fakulty Univerzity Komenského rozhodol rozhodnutím č. VVČaDŠ/2498/2017 zo dňa 17.07.2017 tak, že prvostupňové rozhodnutie dekana Právnickej fakulty UK č. OVDŠ 4611/2015 C V/1 zo dňa 08.07.2015 o neprijatí žalobcu na denné doktorandské štúdium na Univerzite Komenského v Bratislave, Právnickej fakulte, potvrdil a žiadosť žalobcu o preskúmanie prvostupňového rozhodnutia zamietol. II. Žaloba 7. Žalobca sa žalobou doručenou tunajšiemu súdu dňa 27.09.2017 domáhal preskúmania zákonnosti rozhodnutia rektora Univerzity Komenského v Bratislave č. VVČaDŠ/2498/2017 zo dňa 17.07.2017, ktorým bolo potvrdené prvostupňové rozhodnutie dekana Právnickej fakulty č. OVDŠ4611/2015 C V/1 zo dňa 08.07.2015 o jeho neprijatí na denné doktorandské štúdium na Univerzitu Komenského v Bratislave, Právnickej fakulty v akademickom roku 2015/2016 v študijnom programe Trestné právo v študijnom odbore 3.4.7. Trestné právo. 8. V žalobe uviedol, že rozhodnutie žalovaného v spojení s prvostupňovým rozhodnutím je v zjavnom rozpore so zákonom o vysokých školách a tiež v rozpore s vnútorným predpisom UK č. 6/2009. Je názoru, že z ustanovenia § 54 ods. 5 zák. o vysokých školách a čl. 2 ods. 1 a 6 vnútorného predpisu UK č. 6/2009 vyplýva, že fakulta vypíše témy dizertačných prác, o ktoré sa je možné reálne uchádzať, a teda uchádzač má možnosť úspechu. V prijímacom konaní vo vzťahu ku konkrétnej vypísanej téme je teda predpoklad, že na doktorandský študijný program bude prijatých minimálne toľko uchádzačov, koľko fakulta zverejnila tém dizertačných prác. Až v prípade, ak boli na jednu tému prihlásení viacerí uchádzači a charakter témy by vylučoval, aby ju riešili viacerí uchádzači, určilo by sa ich poradie podľa úspešnosti prijímacej skúšky. Z predmetných ustanovení teda jednoznačne vyplýva, že fakulta nesmie vypísať vyšší počet tém dizertačných prác, ako jej dovoľujú kapacitné možnosti a musí už v procese vypisovania tém zvážiť, koľko uchádzačov je schopná prijať a prispôsobiť tomu vypísaný počet tém, a nie vypísať 17 tém a následne svojvoľne neprijať uchádzača, ktorý sa v prijímacom konaní umiestnil pre vypísanú tému na prvom mieste. Takýto prístup je v zrejmom rozpore s ustanovením § 54 ods. 5 zákona o vysokých školách. 9. Poukázal, že fakulta pred prijímacím konaním na svojej webovej stránke zverejnila pre doktorandský študijný odbor Trestné právo v dennej forme celkom 17 tém dizertačných prác, pričom prijala len 2 uchádzačov, ktorí sa uchádzali o témy z odboru trestné právo. Žalobca, ktorý sa najúspešnejšie zo všetkých uchádzačov uchádzal o dizertačnú tému: „Subsidiarita trestno-právnej represie“, na doktorandské štúdium nebol prijatý s odôvodnením, že sa podľa posúdenia komisie umiestnil na 3 mieste zo 14 - tich uchádzačov. Neprijatie najúspešnejšieho uchádzača na riadne vypísanú tému dizertačnej práce je však v príkrom rozpore s vyššie uvedenými ustanoveniami zákona o vysokých školách ako aj vnútorného predpisu. 10. Podľa žalobcu z ustanovenia § 55 ods. 1 zák. o vysokých školách vyplýva, že každý má právo študovať na vysokej škole zvolený študijný program, ak splní základné podmienky prijatia na štúdium podľa § 56 zákona o vysokých školách a ďalšie podmienky určené vysokou školou poskytujúcou zvolený študijný program podľa § 57 ods. 1 zákona o vysokých školách. Keďže žalobca bol najúspešnejší uchádzač o tému Subsidiarita trestnoprávnej represie je nepochybné, že splnil tak základné podmienky prijatia na štúdium podľa ustanovenia § 56, zák. o vysokých školách, ako aj ďalšie podmienky prijatia na doktorandské štúdium podľa ust. § 57 ods. 1 zákona o vysokých školách. Právny názor žalovaného, že: „najúspešnejší uchádzač o vypísanú tému nemá právny nárok na prijatie na doktorandské štúdium“ je podľa žalobcu v zjavnom rozpore s ustanovením § 55 ods. 1 zák. o vysokých školách. 11. Žalobca taktiež namietal argumentáciu žalovaného, že „argumentácia žalobcu je účelová a neudržateľná“ z dôvodu, že v dokumente - „kritériá prijímania prijímacieho konania na akademický rok 2015/2016 - Doktorandské štúdium ....., sa uvádzalo, že predpokladaný počet prijatých uchádzačov je 15 a to na 6 študijných odborov, a teda sa dá ťažko očakávať, že úmyslom Právnickej fakulty UK bolo prijať len na študijný odbor trestné právo toľko uchádzačov, koľko bolo vypísaných tém, keď na všetkých 6 odborov sa malo prijať dokopy najviac 15 uchádzačov“. Podľa žalobcu však názor žalovaného nevychádza zo žiadneho dokumentu zverejneného pred prijímacím konaním, že fakulta plánuje prijať na doktorandské štúdium iba dvoch uchádzačov uchádzajúcich sa o dizertačné témy z odboru trestné právo. 12. Dôvod, prečo práve žalobca nebol prijatý na doktorandské štúdium napadnuté rozhodnutie neobsahuje a obsahovať ani nemôže, pretože žalobca ani nebol porovnávaný a hodnotený s ostatnými prijatými 13-timi uchádzačmi o doktorandské štúdium tou istou komisiou. Ak však boli uchádzači o témy z rôznych odborov preskúšavaní rôznymi skúšobnými komisiami, nemohli byť naplnené ustanovenia čl. 2 vnútorného predpisu, pretože rôzne komisie by nemohli objektívne porovnať všetkých uchádzačov o doktorandské štúdium, vyhodnotiť výsledok prijímacej skúšky týchto uchádzačov, spísať o výsledku prijímacej skúšky zápisnicu a predložiť dekanovi návrh na prijatie úspešných uchádzačov dekanovi. 13. Žalobca ďalej namieta arbitrárnosť napadnutého rozhodnutia. Podľa posúdenia komisie sa žalobca umiestnil na 3. mieste zo 14-tich uchádzačov. Komisia pri celkovom zhodnotení všetkých uchádzačov pri prihliadnutí na obsah ich dokumentácie a pri zhodnotení kvality ich projektov dizertačnej práce a ich prezentácie, ako aj osobného pohovoru, vyhodnotila dvoch uchádzačov v danom čase ako súhrnne lepšie pripravených. Napadnuté rozhodnutie však neobsahuje dôvody o lepšej pripravenosti týchto dvoch uchádzačov a taktiež nie je v ňom uvedené z akých dôvodov bolo pred žalobcom uprednostnených ďalších 13 uchádzačov. Z napadnutého rozhodnutia nie je zrejmé, z akého dôvodu boli na doktorandské štúdium prijatí iba 2 uchádzači o dizertačnej témy z odboru trestné právo a prečo boli pred žalobcom uprednostnení uchádzači z iných odborov a tieto skutočnosti nemajú ani oporu v administra-tívnom spise. 14. S poukazom na vyššie uvedené žalobca napadnuté rozhodnutie žalovaného považoval za arbitrárne, pretože je nedostatočne odôvodnené a skutkový stav v ňom uvedený nemá podklad v administratívnom spise a preto navrhol, aby súd rozhodnutie žalovaného v spojení s prvostupňový rozhodnutím zrušil a vec mu vrátil na ďalšie konanie a rozhodnutie. III. Vyjadrenie žalovaného 15. Žalovaný vo vyjadrení zo dňa 06.02.2018 navrhol, aby správny súd žalobu zamietol. K žalobným dôvodov uvedeným v žalobe odkázal na odôvodnenie svojho rozhodnutia. Dodal, že žalobca dezinpretuje ustanovenie § 55 ods. 1 zákona o vysokých školách, ktoré nemožno vnímať a interpretovať izolovane od čl. 42 ods. 2 Ústavy Slovenskej republiky, podľa ktorého právo na bezplatné vzdelanie na vysokých školách nie je nelimitované, ale zaručuje sa v závislosti od schopnosti občana a možnosti spoločnosti. Žalobca opomína ust. § 55 ods. 7 zákona o vysokých školách, podľa ktorého vysoká škola určuje počet prijímaných študentov na štúdium daného študijného programu; ak splní podmienky prijatia na štúdium tohto programu väčší počet uchádzačov, prijatí budú tí uchádzači, ktorí preukázali najvyššiu mieru schopností na štúdium podľa podmienok určených vysokou školou. 16. Žalobca nerozlišuje medzi dvoma rozhodovacími procesmi a to: a/ určovaním počtu študentov, ktorí majú byť prijatí na určitý študijný program a prijímacím konaním na štúdium, ktorý proces determinuje, koľko študentov bude na určitý študijný program prijatých, b/ určovanie počtu študentov, ktorí majú byť prijatí na určitý študijný program. Je to proces, ktorý určuje, ktorí uchádzači budú v rámci tohto počtu prijatí a nie je súčasťou prijímacieho konania, ani výroku rozhodnutia vydávaného v prijímacom konaní. Žalobca sa nemôže domáhať preskúmania úpravy počtu prijímaných študentov v zmysle ust. § 55 ods. 7 zák. o vysokých školách, pretože o týchto otázkach sa nerozhoduje v prijímacom konaní. V tomto konaní správny súd preskúmava zákonnosť rozhodnutia vydaného v prijímacom konaní, a nie opatrenie vysokej školy, ktorým bol určený počet študentov, ktorí majú byť prijatí na štúdium daného študijného programu. Žalobca ani neuviedol v rámci svojich žalobných bodov žiadne argumenty, pre ktoré by malo byť určenie počtu prijímaných študentov podľa § 55 ods. 7 ZoVŠ nezákonné. Ide o otázku diskrecionálneho oprávnenia vysokej školy, pri ktorom vysoká škola musí zohľadňovať komplikované vecné otázky, ako napríklad objem disponibilných finančných prostriedkov na finančné zabezpečenie štúdia a ide zároveň o otázky samosprávnej pôsobnosti verejnej vysokej školy (§ 6 ods. 1 písm. b) zákona o vysokých školách). 17. Poukázal, že žalobca dezintepretuje a snaží sa súdu podsunúť úvahy, či bol alebo nebol a či mal alebo nemal byť porovnávaný aj uchádzačmi o prijatie na iné doktorandské študijné programy („Žalobca ani nebol porovnávaný s ostatnými prijatými 13 uchádzačmi o doktorandské štúdium a ani s nimi nebol hodnotený tou istou komisiou“). Žalobca si tu opäť zamieňa dve veci: určovanie počtu prijímaných študentov a rozhodovanie v prijímacom konaní. Prv než dekan individuálnym správnym aktom rozhodne o prijatí alebo neprijatí na štúdium určitého študijného programu, musí byť v zmysle § 55 ods. 7 ZoVŠ určený počet prijatých študentov. Ak sa v odôvodnení žalobcom napadnutého rozhodnutia uvádza, že počet prijímaných študentov na jednotlivé doktorandské študijné programy môže variovať, referuje sa tým na rozhodovací proces podľa § 55 ods. 7 ZoVŠ (určovanie počtu prijímaných študentov) a nie na rozhodovací proces v prijímacom konaní. V prípade doktorandského štúdia na PraF UK ide o viacero doktorandských študijných programov. Nie je teda za zohľadnenia odbornej profilácie možné ani vhodné, aby sa konanie uskutočňovalo pre všetky študijné programy pred jedinou prijímacou komisiou. Neexistuje dôvod, pre ktorý by mali byť uchádzači o prijatie na rôzne doktorandské študijné programy „porovnávaní“, pokiaľ ide o schopnosti na štúdium, medzi sebou navzájom, keďže pointa je práve v tom, že sú prijímaní na rôzne študijné programy. Preto je irelevantná aj výhrada žalobcu, že napadnuté rozhodnutie sa „ani len náznakom nezaoberá tým, z akých dôvodov bolo pred žalobcom uprednostnených ďalších 13 uchádzačov“, keďže nimi žalobca zjavne má na mysli uchádzačov, ktorí boli prijatí na štúdium iných doktorandských študijných programov. Nešlo o uchádzačov, ktorí by „súťažili“ so žalobcom. V odôvodnení napadnutého rozhodnutia sa tieto študijné programy spomínajú len (aj to len v hypotetickej rovine) v kontexte určovania počtu prijatých študentov, nie v rovine rozhodovania v prijímacom konaní. Taktiež nie je povinnosťou vysokej školy v odôvodnení rozhodnutia o prijatí či neprijatí uvádzať odôvodnenie počtu prijímaných študentov, keďže o počte prijímaných študentov sa nerozhoduje v prijímacom konaní. V odôvodnení rozhodnutia vydaného v prijímacom konaní sa treba vysporiadať so splnením podmienok na štúdium zo strany uchádzača, prípadne sa vysporiadať s mierou preukázaných schopností na štúdium v relácii s mierou schopností na štúdium ostatných uchádzačov o prijatie na ten istý študijný program. To žalovaný orgán verejnej správy, ako i orgán verejnej správy prvého stupňa, spravili. 18. Podľa žalovaného neobstojí ani argumentácia žalobcu, že skutočnosti uvádzané v odôvodnení napadnutého rozhodnutia nemajú oporu v administratívnom spise. Administratívny spis je vedený v každom konkrétnom prijímacom konaní vo veci každého uchádzača samostatne. Nie je dôvod, a nie je napokon ani možné, aby v spise každého konkrétneho uchádzača boli zároveň aj všetky listiny tvoriace spis iných uchádzačov, aj keď na ten istý študijný program. Porovnanie uchádzačov je zabezpečené súbornou zápisnicou z prijímacieho konania a tým, že dekan fakulty pri svojom rozhodovaní disponuje všetkými spismi. 19. Žalobu s poukazom na vyššie uvedené považuje žalovaný za nedôvodnú, a preto navrhol, aby ju správny súd zamietol. IV. Replika žalobcu 20. Žalobca v reakcii na vyjadrenie žalovaného v replike zo dňa 27.02.2018 zotrval na všetkých dôvodoch uvedených v žalobe a žiadal jej vyhovieť. V. Právne posúdenie veci 21. Krajský súd v Bratislave ako súd vecne a miestne príslušný na konanie podľa ust. § 10, § 13 ods. 1 zák. č. 162/2015 Z.z. Správny súdny poriadok ( ďalej len SSP ), preskúmal žalobou napadnuté rozhodnutie a dospel k záveru, že žaloba nie je dôvodná. O žalobe rozhodol bez nariadenia pojednávania, nakoľko boli splnené podmienky podľa ust. § 107 ods. 2 v spojení s ustanovením § 137 ods. 4 SSP. 22. Správny súd poukazuje aj na rozhodnutie Európskeho súdu pre ľudské práva (ďalej aj len ESĽP) vo veci O. F. proti Portugalsku zo dňa 25.04.2002, č. sťažnosti 64336/01, v zmysle ktorého ESĽP nedospel k záveru, že článok 6 Dohovoru vždy zahŕňa právo na verejné pojednávanie bez ohľadu na povahu otázky, ktorá má byť vyriešená; je legitímne, keď vnútroštátne orgány berú do úvahy požiadavky efektivity a hospodárnosti konania [rozsudok V.-A. F.S. proti Švédsku zo dňa 29.10.1991, séria A č. 212-B, s. 45, § 27; rozsudok F. V. proti Švédsku (č. 2) zo dňa 19.02.1998, Zbierka rozsudkov a rozhodnutí 1998-I, s. 168, § 46; rozsudok M.-E. proti Švajčiarsku z 24.06.1993, séria A č. 263, s. 19, § 58]. V konaní, v ktorom sa majú riešiť iba právne otázky, postačuje preskúmanie veci na základe spisovej dokumentácie a pre spor z nich vyplývajúci sa javia byť výhodnejšie skôr písomné vyjadrenia ako ústne prednesy. Preto aj v tomto konaní možno postupovať podľa záverov ESĽP vyjadrených vo vyššie citovaných rozhodnutiach a vo veci rozhodnúť bez nariadenia pojednávania. 23. Podľa § 2 ods. 1 SSP v správnom súdnictve poskytuje správny súd ochranu právam alebo právom chráneným záujmom fyzickej osoby a právnickej osoby v oblasti verejnej správy a rozhoduje v ďalších veciach ustanovených týmto zákonom. 24. Podľa § 6 ods. 1 SSP správne súdy v správnom súdnictve preskúmavajú na základe žalôb zákonnosť rozhodnutí orgánov verejnej správy, opatrení orgánov verejnej správy a iných zásahov orgánov verejnej správy, poskytujú ochranu pred nečinnosťou orgánov verejnej správy a rozhodujú v ďalších veciach ustanovených týmto zákonom. 25. V prípadoch, v ktorých fyzická alebo právnická osoba tvrdí, že ako účastník administratívneho konania bola rozhodnutím orgánu verejnej správy ukrátená na svojich právach alebo právom chránených záujmoch a žiada, aby súd preskúmal zákonnosť tohto rozhodnutia a postupu správneho orgánu, sa postupuje podľa ustanovení tretej časti SSP o správnych žalobách. 26. Pri preskúmavaní zákonnosti rozhodnutia súd skúma, či orgán verejnej správy vecne príslušný na konanie si zadovážil dostatok skutkových podkladov pre vydanie rozhodnutia, či zistil vo veci skutočný stav, či konal v súčinnosti s účastníkmi konania, či rozhodnutie bolo vydané v súlade so zákonmi a inými právnymi predpismi a či obsahovalo zákonom predpísané náležitosti, teda či rozhodnutie správneho orgánu bolo vydané v súlade s hmotnoprávnymi ako aj s procesnoprávnymi predpismi. 27. V intenciách ustanovenia § 6 ods. 1 SSP súd preskúmava aj administratívne konanie, ktorým sa v zmysle ustanovenia § 3 ods. 1 písm. a) SSP rozumie postup orgánu verejnej správy v rámci výkonu jeho pôsobnosti v oblasti verejnej správy pri vydávaní individuálnych správnych aktov a normatívnych správnych aktov. Správny súd vychádza zo skutkového stavu zisteného orgánom verejnej správy, ak tento zákon neustanovuje inak (§ 119 veta prvá SSP). 28. Kto tvrdí, že bol na svojich právach ukrátený rozhodnutím orgánu verejnej správy, môže sa obrátiť na súd, aby preskúmal zákonnosť takéhoto rozhodnutia, ak zákon neustanoví inak. Z právomoci súdu však nesmie byť vylúčené preskúmanie rozhodnutí týkajúcich sa základných práv a slobôd (čl. 46 ods. 2 Ústavy Slovenskej republiky). 29. Podľa čl. 42 ods. 2 Ústavy SR, občania majú právo na bezplatné vzdelanie v základných školách a stredných školách, podľa schopností občana a možnosti aj na vysokých školách. 30. Podľa § 6 ods. 1 písm. b) zákona o vysokých školách, do samosprávnej pôsobnosti verejnej vysokej školy patrí určovanie počtu prijímaných uchádzačov o štúdium, určovanie podmienok prijatia na štúdium a rozhodovanie v prijímacom konaní. 31. Podľa § 54 ods. 1 zákona o vysokých školách, doktorandský študijný program ako študijný program tretieho stupňa (§ 2 ods. 5) sa zameriava na získanie poznatkov založených na súčasnom stave vedeckého a umeleckého poznania a najmä na vlastnom príspevku študenta k nemu, ktorý je výsledkom vedeckého bádania a samostatnej tvorivej činnosti v oblasti vedy alebo techniky alebo samostatnej teoretickej a tvorivej činnosti v oblasti umenia. Absolventi doktorandského študijného programu získavajú vysokoškolské vzdelanie tretieho stupňa. 32. Podľa § 54 ods. 5 zákona o vysokých školách, pred začatím prijímacieho konania na doktorandské štúdium vypisuje vysoká škola alebo fakulta, ak sa študijný program uskutočňuje na fakulte, témy dizertačných prác, o ktoré sa možno v rámci prijímacieho konania uchádzať. Pre každú z vypísaných tém je určený školiteľ. Uchádzač o doktorandské štúdium sa prihlási na jednu z vypísaných tém. Ak sa študijný program uskutočňuje na fakulte, súčasne s prijatím uchádzača na doktorandské štúdium určí mu vysoká škola alebo fakulta školiteľa a tému vybranej dizertačnej práce. 33. Podľa § 55 ods. 1 zákona o vysokých školách, každý má právo študovať na vysokej škole zvolený študijný program, ak splní základné podmienky prijatia na štúdium podľa § 56, ďalšie podmienky určené vysokou školou poskytujúcou zvolený študijný program podľa § 57 ods. 1, podmienky určené v dohode podľa § 54a ods. 2 a podmienky podľa § 58a ods. 4. 34. Podľa § 55 ods. 7 zákona o vysokých školách, vysoká škola určuje počet prijímaných študentov na štúdium daného študijného programu. Ak splní podmienky prijatia na štúdium tohto programu väčší počet uchádzačov, prijatí budú tí uchádzači, ktorí preukázali najvyššiu mieru schopností na štúdium podľa podmienok určených vysokou školou. 35. Podľa § 57 ods. 1 zákona o vysokých školách, vysoká škola alebo fakulta, ak sa študijný program uskutočňuje na fakulte, môže určiť na prijatie na štúdium jednotlivých študijných programov ďalšie podmienky s cieľom zabezpečiť, aby sa na štúdium dostali uchádzači s potrebnými schopnosťami a predpokladmi. Určené podmienky a spôsob overovania ich splnenia musia umožňovať výber uchádzačov, ktorí prejavia najvyššiu mieru schopností na štúdium. Vysoká škola nesmie prijatie na štúdium podmieniť žiadnym finančným plnením okrem poplatku podľa § 92 ods. 12. 36. Podľa § 57 ods. 3 zákona o vysokých školách, vysoká škola alebo fakulta, ak sa študijný program uskutočňuje na fakulte, overuje splnenie podmienok podľa odseku 1 prijímacou skúškou, ak je určená ako súčasť overovania schopností na štúdium. Prijímacie konanie na doktorandské štúdium obsahuje prijímaciu skúšku vždy. 37. Podľa § 57 ods. 5 zákona o vysokých školách, vysoká škola alebo fakulta, ak sa študijný program uskutočňuje na fakulte, zverejní včas, najneskôr do 20. septembra v akademickom roku, ktorý predchádza akademickému roku, v ktorom sa má štúdium začať, ak ide o bakalársky študijný program alebo študijný program podľa § 53 ods. 3, a pri ostatných študijných programoch najneskôr dva mesiace pred posledným dňom určeným na podanie prihlášok, lehotu na podanie prihlášok na štúdium, podmienky prijatia podľa odseku 1, termín a spôsob overovania ich splnenia, a ak je súčasťou overovania schopností na štúdium prijímacia skúška, aj formu a rámcový obsah skúšky a spôsob vyhodnocovania jej výsledkov. Tieto skutočnosti sa musia zverejniť na úradnej výveske vysokej školy alebo fakulty a hromadným spôsobom podľa osobitného predpisu. Rovnakým spôsobom musí vysoká škola alebo fakulta zverejniť aj informáciu o počte uchádzačov, ktorý plánuje prijať na štúdium príslušného študijného programu. 38. Podľa § 58 ods. 1 veta prvá zákona o vysokých školách, prijímacie konanie je proces umožňujúci uchádzačovi, ktorý preukáže splnenie určených podmienok prijatia na štúdium, stať sa študentom zvoleného študijného programu na vybranej vysokej škole. 39. Podľa § 58 ods. 10 zákona o vysokých školách, na prijímacie konanie na doktorandské štúdium sa vzťahujú okrem ustanovení tohto paragrafu aj ustanovenia § 54 ods. 5 až 7. 40. Podľa čl. 2 ods. 1 Smernice rektora Univerzity Komenského v Bratislave č. 6/2009, dekan vypíše najmenej 2 mesiace pred termínom podávania prihlášok na doktorandské štúdium témy dizertačných prác, o ktoré sa možno v rámci prijímacieho konania uchádzať; ak ide o tému vypísanú externou vzdelávacou inštitúciou, uvedie aj názov tejto inštitúcie. Pri každej vypísanej téme sa uvádza názov študijného programu, meno školiteľa, forma štúdia (denné, externé), lehota na podávanie prihlášok a dátum prijímacieho konania. Témy dizertačných prác spolu s uvedenými náležitosťami sa zverejňujú na úradnej výveske fakulty a hromadným spôsobom podľa osobitného predpisu. 41. Podľa čl. 2 ods. 6 Smernice rektora Univerzity Komenského v Bratislave č. 6/2009, prijímacia komisia hodnotí výsledok prijímacej skúšky na neverejnom zasadaní. Ak boli na jednu tému prihlásení viacerí uchádzači a charakter témy vylučuje, aby ju riešili viacerí uchádzači, určí ich poradie podľa úspešnosti prijímacej skúšky. Pri určení poradia prihliada aj na rozsah a kvalitu odbornej publikačnej činnosti alebo umeleckej činnosti uchádzača a na výsledky jeho inej odbornej alebo umeleckej činnosti (napr. výsledky v súťažiach študentských vedeckých a odborných prác alebo na prehliadkach umeleckých prác študentov a pod.). 42. Podľa čl. 2 ods. 7 veta prvá a druhá Smernice rektora Univerzity Komenského v Bratislave č. 6/2009, o výsledku prijímacej skúšky sa vyhotoví zápisnica. Komisia predloží návrh na prijatie úspešného uchádzača dekanovi. 43. Úlohou súdu v preskúmavanej veci bolo preskúmať zákonnosť rozhodnutia žalovaného č. VVČaDŠ/2498/2017 zo dňa 17.07.2017, ktorým bolo potvrdené prvostupňové rozhodnutie dekana Právnickej fakulty č. OVDŠ4611/2015 C V/1 zo dňa 08.07.2015, ktorým dekan Právnickej fakulty Univerzity Komenského rozhodol o neprijatí žalobcu na denné doktorandské štúdium na Univerzitu Komenského v Bratislave, Právnickej fakulty v akademickom roku 2015/2016 v študijnom programe Trestné právo, v študijnom odbore 3.4.7. Trestné právo. 44. Žalobca v podanej žalobe namietal nezákonnosť rozhodnutia žalovaného z dôvodu jeho rozporu s ust. § 54 ods. 5 zák. o vysokých školách a čl. 2 ods. 1 a 6 smernice rektora UK č. 6/2009, keď fakulta vypísala vyšší počet tém dizertačných prác, o ktoré sa je možné reálne uchádzať a v tomto prípade uchádzač nemá možnosť reálneho úspechu v prijímacom konaní vo vzťahu ku konkrétnej vypísanej téme, keďže na doktorandský študijný program nemôže byť prijatých toľko uchádzačov, koľko fakulta zverejnila tém dizertačných prác. Žalobca sa najúspešnejšie zo všetkých uchádzačov uchádzal o dizertačnú tému: „Subsidiarita trestno-právnej represie“ a na doktorandské štúdium napriek tomu nebol prijatý s odôvodnením, že sa umiestnil na 3 mieste zo 14-tich uchádzačov. Žalobca ďalej namietal, že rozhodnutie žalovaného je arbitrárne, pretože je nedostatočne odôvodnené a skutkový stav v ňom uvedený nemá podklad v administratívnom spise. 45. Súd má za potrebné uviesť, že žalobca v žiadosti o preskúmanie prvostupňového rozhodnutia prakticky uvádzal len tri dôvody, pre ktoré žiadal žalovaného zrušiť prvostupňové rozhodnutie, a to: - Právnická fakulta UK v Bratislave ho uviedla do omylu, keď v pozvánke na prijímaciu skúšku uviedla nepravdivé skutočnosti ohľadom obsahovej náplne prijímacej skúšky, ktorá sa však týkala výlučne prezentácie projektu dizertačnej práce, - fakulta nesmie vypísať vyšší počet tém dizertačných prác, ako jej dovoľujú kapacitné možnosti, - pochybenie prijímacej komisie, keď určila poradie uchádzačov len na základe kvality projektu dizertačnej práce. 46. Podľa názoru súdu sa žalovaný v odôvodnení rozhodnutia dôkladne, jasne a zrozumiteľne vysporiadal so všetkými námietkami žalobcu uvedenými v jeho žiadosti o preskúmanie prvostupňového rozhodnutia, čím rešpektoval aj právny názor vyslovený v rozsudku tunajšieho súdu č.k. 5S/255/15-45 z 28.02.2017. 47. V podanej žalobe žalobca svoje námietky proti preskúmavanému rozhodnutiu žalovaného rozšíril o ďalšie námietky, s ktorými sa žalovaný vysporiadať ani nemohol, keďže nemal o nich vedomosť. Napriek tomu, že sa jedná o skutkovo odlišné námietky žalobcu voči rozhodnutiu žalovaného súd uvádza, že medzi účastníkmi nebolo sporné, že v prijímacom konaní, ktorého sa zúčastnil i žalobca, počet uchádzačov o štúdium prevyšoval počet vytvorených doktorandských miest. Podľa protokolu z prijímacieho konania na doktorandský študijný program pre študijný odbor trestné právo - denná forma, zo dňa 30.06.2015, sa prijímacieho konania zúčastnilo 13 uchádzačov. Komisia hodnotila kvalitu prezentácii projektu dizertačných prác, úroveň odpovedí na položené otázky, jazykové znalosti a ostatné aktivity, pričom zhodnotila celkovú úroveň uchádzačov, ktorí preukázali rôznu úroveň vedomostí z odboru Trestné právo, schopností vedecky sa ďalej rozvíjať. Na prijímacom konaní uspelo 13 uchádzačov a podľa poradia úspešnosti uchádzačov zostaveného komisiou, sa žalobca nachádzal na 3. mieste v poradí úspešnosti. Na denné doktorandské štúdium v odbore trestné právo boli prijatí prví dvaja uchádzači, ktorí podľa prijímacej komisie preukázali najvyššiu mieru schopností. Je logické, že v prípade väčšieho počtu záujemcov o doktorandské štúdium je nevyhnutné ich ohodnotenie, aby mohlo byť dodržané ustanovenie § 55 ods. 7 zákona o vysokých školách, a teda aby v prípade, ak splní podmienky prijatia na štúdium tohto programu väčší počet uchádzačov, čo nastalo i v preskúmavanom prípade, prijatí boli tí uchádzači, ktorí preukázali najvyššiu mieru schopností na štúdium. 48. Podľa názoru súdu žalovaný logickým spôsobom zdôvodnil, že žalobca splnil podmienky na prijatie na doktorandské štúdium, avšak na základe hodnotenia, ktoré vyplýva z poradia úspešnosti zostaveného prijímacou komisiou boli prijatí tí uchádzači, ktorí preukázali najvyššiu mieru schopností a dosiahli vo výberovom konaní lepšie výsledky ako žalobca a umiestnili sa vo vyššom poradí. Dekan tak rozhodol práve na základe poradia uchádzačov zostavených prijímacou komisiou v zmysle zákona o vysokých školách, keďže v danom odbore mohli byť prijatí prví dvaja uchádzači. 49. Spochybňovať odborný úsudok komisie, ktorá overovala schopnosti uchádzačov o štúdium, ktorý je vyjadrený v protokole z prijímacieho konania, zostavením poradia úspešnosti uchádzačov a s uvedením ich mien je síce právne možné, ale odborne je úsudok členov komisie nespochybniteľný. Zostavenie poradia úspešnosti uchádzačov je výhradným právom výberovej komisie a má odporúčací charakter pre dekana fakulty. Rozhodovanie komisie je vždy založené aj na subjektívnom posúdení kvality prezentácie projektu dizertačnej práce, úrovne odpovede na položené otázky, jazykových znalostí, ostatných aktivít, vedomostí a skúseností uchádzača na základe osobného pohovoru. Je to najlepší prostriedok posúdenia vedomostnej úrovne uchádzača. Dlhoročné skúsenosti a kompetencie vysokoškolského pedagóga nie je možné spochybňovať zo strany uchádzača, pretože len on vie objektívne zhodnotiť úroveň predkladaného projektu a miery schopností na úspešné absolvovanie tretieho stupňa vysokoškolského štúdia s ostatnými uchádzačmi, a teda vyhodnotiť uchádzačov, ktorí prejavia najvyššiu mieru schopností na štúdium (§ 57 ods. 1 zákona o vysokých školách). K uvedenému pozri rozsudok Najvyššieho súdu Slovenskej republiky sp.zn. 10Sžo/18/2016 z 27.07.2016. S poukazom na uvedené súd neuznal dôvodnou námietku žalobcu, že rozhodnutie žalovaného sa nezaoberá ani tým, z akých dôvodov boli pred žalobcom uprednostnení dvaja uchádzači, keďže poradie uchádzačov zostavila prijímacia komisia po zhodnotení kvality prezentácií projektu dizertačných prác, úrovne odpovedí na položené otázky, jazykových znalostí a ostatných aktivít a po zvážení všetkých kritérií a výsledkov osobných pohovorov, čo nepochybne vyplýva z predloženého administratívneho spisu. 50. Z ustanovenia § 6 ods. 1 písm. b) zákona o vysokých školách vyplýva, že do samosprávnej pôsobnosti verejnej vysokej školy patrí určovanie počtu prijímaných uchádzačov o štúdium, ktoré závisí od rôznych podmienok, napr. v súvislosti s finančnými prostriedkami, kapacitnými a odbornými možnosťami fakulty, atď. Ďalšou samosprávnou pôsobnosťou verejnej vysokej školy je určovanie podmienok prijatia na štúdium a rozhodovanie v prijímacom konaní. 51. Tak ako žalovaný vo vyjadrení k žalobe uviedol, proces určovania počtu študentov, ktorí by mali byť prijatí na určitý študijný program nesúvisí s prijímacím konaním na štúdium, pretože sú to dva samostatné rozhodovacie procesy. Rozhodnutie o prijatí, resp. neprijatí uchádzača na štúdium je výsledkom uskutočneného prijímacieho konania pred prijímacou komisiou, ktorá zostavuje poradie úspešnosti uchádzačov v prijímacom konaní. 52. Zákon o vysokých školách jasne upravuje prijímacie konanie, ktoré je definované v ust. § 58. Pri dodržaní základného rámca uvedeného v § 58 zákona o vysokých školách proces prijímacieho konania uskutoční každá vysoká škola podľa vlastných zásad, čo vyplýva i z vnútorného predpisu, smernice rektora Univerzity Komenského v Bratislave č. 6/2009, ktorá jej úplným znením vnútorného predpisu č. 2/2008 smernica rektora UK Organizácia doktorandského štúdia na UK v Bratislave. Čl. 2 tohto vnútorného predpisu č. 6/2009 podrobnejšie upravuje prijímacie konanie na doktorandské štúdium oproti zákonu o vysokých školách. 53. Z vyššie citovaných ustanovení zákona o vysokých školách a vnútorného predpisu č. 6/2009 teda vyplýva, že účelom prijímacieho konania je preveriť všeobecnú orientáciu uchádzača v odbore alebo problematike dotýkajúcej sa zvolenej témy dizertačnej práce, výsledky v tejto odbornej a inej činnosti a splnenie ďalších podmienok požadovaných príslušnou fakultou a to z dôvodu vyhodnotenia uchádzačov o doktorandské štúdium, ktorí prejavia najvyššiu mieru schopností na štúdium. 54. V zmysle § 54 ods. 5 pred začatím prijímacieho konania na doktorandské štúdium vypisuje vysoká škola alebo fakulta témy dizertačných prác, o ktoré sa možno v rámci prijímacieho konania uchádzať. Žalobca sa odvolával na ust. § 57 ods. 5 zák. vysokých školách, v zmysle ktorého má vysoká škola alebo fakulta najneskôr 2 mesiace pred posledným dňom určeným na podanie prihlášok zverejniť informáciu o počte uchádzačov, ktorý plánuje prijať na štúdium príslušného študijného programu. V kontexte tohto ustanovenia žalobca namietal, že fakulta nesmie vypísať vyšší počet dizertačných prác ako jej dovoľujú kapacitné možnosti a už v tomto štádiu musí zvážiť koľko uchádzačov je schopná prijať a prispôsobiť tomu aj počet vypísaných tém dizertačných prác v danom odbore. 55. Podľa názoru súdu právny názor, ktorý zastáva žalobca je nesprávny a nemá oporu v zákone. Fakulta musí zverejniť väčší počet tém dizertačných prác oproti počtu plánovaných miest, ktoré plánuje obsadiť uchádzačmi, aby bol umožnený čo najlepší výber z viacerých kandidátov a tým dosiahnutý cieľ výberového, resp. prijímacieho konania, t.j. aby bol prijatý najúspešnejší uchádzač, ktorý preukáže najvyššiu mieru schopností na štúdium v danom študijnom programe/študijnom odbore. Zverejnenie väčšieho počtu tém dizertačných prác oproti počtu plánovaných miest je vhodné i z dôvodu variability, pretože na niektoré zverejnené témy dizertačných prác sa nemusí prihlásiť žiaden uchádzač. V situácii, ktorú predostrel žalobca, že žalovaný mal vypísať len 2 témy dizertačných prác a nie 17, keď kapacitné možnosti boli len dvaja doktorandi, by mohlo dôjsť aj k situácii, že na dané vypísané témy dizertačných prác by sa neprihlásil žiaden uchádzač, a teda by sa neobsadili ani tieto 2 miesta a došlo by k zmareniu prijímacieho konania. 56. Ani výklad ustanovenia § 55 ods. 1 zákona o vysokých školách žalobcom podľa názoru súdu nie je správny. Podľa žalobcu tým, že splnil podmienky prijatia na štúdium podľa ust. § 56 zákona o vysokých školách, ako aj ďalšie podmienky prijatia na doktorandské štúdium podľa § 57 ods. 1 zákona o vysokých školách, vzniklo mu právo študovať na vysokej škole zvolený študijný program v zmysle ust. § 55 ods. 1 citovaného zákona. Súd k uvedenému poznamenáva, že právo študovať na vysokej škole zvolený študijný program po splnení podmienok uvedených v ustanovení § 55 ods. 1 zákona o vysokých školách ešte nezakladá absolútne právo žalobcu na jeho prijatie na doktorandské štúdium, a teda študovať na vysokej škole vo zvolenom študijnom programe. Ust. § 55 ods. 1 zákona o vysokých školách, tak ako správne uviedol žalovaný vo vyjadrení k žalobe, treba vykladať v spojitosti s čl. 42 ods. 2 Ústavy Slovenskej republiky, podľa ktorého právo na bezplatné vzdelanie na vysokých školách nie je nelimitované, ale zaručuje sa v závislosti od schopnosti občana a možnosti spoločnosti, t.j. vysokej školy. Taktiež ust. § 55 ods. 1 zákona o vysokých školách, treba vykladať v spojitosti s ust. § 55 ods. 7 citovaného zákona, podľa ktorého, ak splní podmienky prijatia na štúdium tohto programu väčší počet uchádzačov, prijatí budú tí uchádzači, ktorí preukázali najvyššiu mieru schopností na štúdium podľa podmienok určených vysokou školou. Právnická fakulta UK v súlade s ust. v § 6 ods. 1 písm. b) ako aj § 55 ods. 7 veta prvá zákona o vysokých školách, určila počet prijímaných uchádzačov o štúdium daného študijného programu. I z ust. § 57 ods. 1 vyplýva, že má ísť o výber uchádzačov, ktorí prejavili najvyššiu mieru schopností na štúdium a nie o povinnosť prijať všetkých úspešných uchádzačov prijímacieho konania, a teda je možné konštatovať, že na prijatie hoci úspešného uchádzača, no nie najúspešnejšieho, nie je právny nárok. 57. Žalobca ďalej namietal, že rozhodnutie žalovaného neobsahuje dôvod, prečo žalobca nebol prijatý na doktorandské štúdium. Súd nemôže ani túto námietku žalobcu uznať dôvodnou, nakoľko tak, ako je vyššie uvedené, dekan fakulty rozhoduje o prijatí úspešného uchádzača na doktorandské štúdium na základe hodnotenia prijímacej komisie, a keďže bolo viacej uchádzačov ako bolo možné prijať na doktorandské štúdium, prijímacia komisia zostavila i poradie úspešnosti uchádzačov, ktoré žalovaný rešpektoval a rozhodol v súlade s odporučením prijímacej komisie. 58. Žalobca ďalej namietal, že skutkový stav zistený žalovaným nemá podklad v administratívnom spise, pretože dôvody prečo dvaja uchádzači boli úspešnejší ako žalobca nemá oporu v administratívnom spise a žalobca nemal možnosť si overiť z administratívneho spisu najmä, keď žalovaný tvrdil, že prijatý uchádzač preukázal údajne lepšiu znalosť cudzieho jazyku ako žalobca. Ani tejto námietke žalobcu nie je možné prisvedčiť, nakoľko podkladom preskúmavaného rozhodnutia bol protokol z prijímacieho konania na doktorandský študijný program - celkový pre študijný odbor - denná forma, ale aj individuálny, podľa ktorého prijímacia komisia vyhodnotila predpoklady žalobcu na doktorandské štúdium so zreteľom na zodpovedané otázky a ostatné aktivity tak, že uchádzač preukázal nadštandardný prehľad o základných problémoch zvolenej témy ako i schopnosť komunikovať v anglickom jazyku. Išlo o individuálne hodnotenie žalobcu, ktorý bol v prijímacom konaní úspešný, avšak podľa celkového hodnotenia zúčastnených 13 uchádzačov sa žalobca umiestnil na 3. mieste v poradí návrhu komisie na prijatie, ktorý je súčasťou administratívneho spisu, pričom hodnotenie žalobcu prislúcha výlučne odbornej prijímacej komisii (rozsudok Najvyššieho súdu SR sp.zn. 10Sžo/18/2016 z 27.07.2016). Hodnotenie ostatných uchádzačov je súčasťou administratívneho spisu každého uchádzača o doktorandské štúdium, ktorý sa zúčastnil prijímacieho konania a porovnanie uchádzačov je zabezpečené súbornou zápisnicou z prijímacieho konania a tým, že dekan fakulty pri svojom rozhodovaní disponuje všetkými spismi. 59. Podľa názoru súdu sa žalovaný v rozhodnutí vysporiadal so všetkými námietkami žalobcu uvedenými v jeho žiadosti o preskúmanie prvostupňového rozhodnutia, čím rešpektoval aj právny názor vyslovený v zrušujúcom rozsudku tunajšieho súdu č.k. 5S/255/15-45 z 28.02.2017. Taktiež sa vysporiadal so všetkými skutočnosťami relevantnými pre posúdenie veci, podrobne rozobral skutkový stav vyplývajúci z obsahu administratívneho spisu, ktorý správne právne vyhodnotil. Žalovaný ako príslušný orgán verejnej správy postupoval (vzhľadom na rámec vymedzených námietok v žalobe) pri vydaní napadnutého rozhodnutia nevybočil z rámcov správnej úvahy tak, ako je vymedzená vyššie. Správny súd vychádzajúc z vyššie uvedených hľadísk dospel k záveru, že neexistuje žiaden zo zákonných dôvodov na zrušenie napadnutého rozhodnutia žalovaného, a preto žalobu podľa § 190 SSP ako nedôvodnú zamietol. 60. O náhrade trov konania rozhodol súd podľa ustanovenia § 168 SSP, avšak vo veci úspešnému žalovanému žiadne trovy konania nevznikli, žiadne si ani neuplatnil, a preto mu súd náhradu trov konania nepriznal. 61. Toto rozhodnutie senát Krajského súdu v Bratislave prijal pomerom hlasov 3 : 0 (§ 139 ods. 4 SSP). Poučenie: Proti tomuto rozsudku možno podať kasačnú sťažnosť v lehote jedného mesiaca od jeho doručenia, na Krajský súd v Bratislave (§ 443 ods. 1 SSP). Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy. V kasačnej sťažnosti sa má popri všeobecných náležitostiach (§ 57 SSP) uviesť označenie napadnutého rozhodnutia, údaj, kedy bolo napadnuté rozhodnutie doručené sťažovateľovi, opísanie rozhodujúcich skutočností, aby bolo zrejmé, v akom rozsahu a z akých dôvodov podľa § 440 SSP sa podáva (sťažnostné body) a návrh výroku rozhodnutia (sťažnostný návrh). Sťažnostné body možno meniť len do uplynutia lehoty na podanie kasačnej sťažnosti. V konaní o kasačnej sťažnosti musí byť sťažovateľ alebo opomenutý sťažovateľ v zmysle § 449 ods. 1 SSP zastúpený advokátom. Kasačná sťažnosť a iné podania sťažovateľa alebo opomenutého sťažovateľa musia byť spísané advokátom. Povinné zastúpenie advokátom v kasačnom konaní sa nevyžaduje, ak a) má sťažovateľ alebo opomenutý sťažovateľ, jeho zamestnanec alebo člen, ktorý za neho na kasačnom súde koná alebo ho zastupuje, vysokoškolské právnické vzdelanie druhého stupňa; b) ide o konania o správnej žalobe podľa § 6 ods. 2 písm. c) a d); c) je žalovaným Centrum právnej pomoci.

